DITTO บวก 3% คาดนลท.เข้าซื้อหวังปันผล “หุ้น-เงินสด” ก่อน XD 15 มี.ค.นี้
DITTO วิ่งต่อ 3% คาดนักลงทุนเข้าซื้อรอรับปันผล “หุ้น-เงินสด” ก่อนขึ้น XD วันที่ 15 มี.ค.นี้ เคาะจ่ายปันผล 20 พ.ค.65 ส่วนผลงานปีนี้มีแนวโน้มเติบโตขานรับสถานการณ์โควิดคลี่คลาย-เศรษฐกิจฟื้นตัว
DITTO วิ่งต่อ 3% คาดนักลงทุนเข้าซื้อรอรับปันผล “หุ้น-เงินสด” ก่อนขึ้น XD วันที่ 15 มี.ค.นี้ เคาะจ่ายปันผล 20 พ.ค.65 ส่วนผลงานปีนี้มีแนวโน้มเติบโตขานรับสถานการณ์โควิดคลี่คลาย-เศรษฐกิจฟื้นตัว
11 มี.ค. 2565

ผู้สื่อข่าวรายงานว่า ราคาหุ้น บริษัท ดิทโต้ (ประเทศไทย) จำกัด (มหาชน) หรือ DITTO ณ เวลา 10:52 น. อยู่ที่ระดับ 37.25 บาท บวก 1 บาท หรือ 2.76% สูงสุดที่ระดับ 38.50 บาท ต่ำสุดที่ระดับ 36.00 บาท ด้วยมูลค่าการซื้อขาย 61.04 ล้านบาท

ทั้งนี้ ราคาหุ้น DITTO ปรับตัวเพิ่มขึ้นต่อเนื่อง คาดนักลงทุนเข้าซื้อเพื่อรอรับปันผล โดย DITTO เตรียมขึ้นเครื่องหมาย XD (วันที่ไม่ได้รับสิทธิปันผล) วันที่ 15 มี.ค.65 ก่อนปันผลเป็นหุ้นปันผล สัดส่วน 5 หุ้นเดิม ต่อ 1 หุ้นปันผล และปันผลเป็นเงินสด 0.01111111111 บาทต่อหุ้น กำหนดจ่ายปันผลในวันที่ 20 พ.ค.65
ขณะที่ก่อนหน้านี้ นายฐกร รัตนกมลพร ประธานเจ้าหน้าที่บริหารและกรรมการผู้จัดการ DITTO เชื่อมั่นว่าในปีนี้จะยังคงรักษาระดับการเติบโตได้อย่างต่อเนื่อง และเป็นไปตามเป้าที่ตั้งไว้ทั้งรายได้และผลกำไร เนื่องจากสถานการการแพร่ระบาดโควิด19 ในปีนี้น่าจะคลี่คลายไปในทางที่ดี และเชื่อว่าเศรษฐกิจจะกลับมาคึกคักมากขึ้น
ทั้งนี้ ผลประกอบการในปี 64 สร้างสถิติใหม่สามารถทำกำไรได้สูงสุดนับตั้งแต่ก่อตั้งบริษัท โดยมีกำไรสุทธิ 200.7 ล้านบาท เพิ่มขึ้น 86.5 ล้านบาท คิดเป็นอัตราเพิ่มขึ้น 76% จากปีก่อน โดยรายได้จากการขายและบริการ 1,090.5 ล้านบาท เพิ่มขึ้น 104.2 ล้านบาท คิดเป็นอัตราเพิ่มขึ้น 11% จากปี 63 ที่มีรายได้จากการขายและบริการ 986 ล้านบาท
พร้อมกันนี้ ที่ประชุมคณะกรรมการบริษัทพร้อมแจกใบสำคัญแสดงสิทธิ (วอร์แรนท์) ให้กับผู้ถือหุ้นเดิมตามสัดส่วนการถือหุ้นในอัตราส่วน 5 หุ้นสามัญต่อ 1 หน่วย โดยไม่คิดมูลค่า ใบสำคัญแสดงสิทธิดังกล่าวมีอายุ 3 ปี นับจากวันที่ออกใบสำคัญแสดงสิทธิและมีราคาการใช้สิทธิเท่ากับ 40 บาทต่อหนึ่งหุ้น โดยวอร์แรนท์  1 หน่วยใช้สิทธิซื้อหุ้นสามัญได้ 1 หุ้น เพื่อเป็นการเตรียมตัวย้ายเข้าตลาดหลักทรัพย์ SET ในอีก 3 ปีข้างหน้า